klímastratégiai konzultáció

2017 | 09 | 21

Tolna Megyei Önkormányzat

nagymányok város ÖNKORMÁNYZATA

Sajtóközlemény

Klímavédelem és fenntarthatóság – klímastratégia kidolgozása és éghajlatváltozási platform létrehozása és működtetése – Tolna megyében

**Tolna megyében még nincs átfogó megyei klímastratégia és nem működik olyan szervezet, vagy fórum, amely rendszeresen és szervezetten képviselné az egész megye területén a klímaváltozás negatív hatásainak mérséklését. A Tolna Megyei Önkormányzat 30 millió forint vissza nem térítendő európai uniós támogatást nyert és megbízásából 2017 év során kialakításra kerül a megyei klímastratégia, amelynek keretein belül meghatározásra kerülnek azok a klímastratégiát érintő döntések, határozatok és elvégzendő feladatok, amelyek definiálják Tolna megye elkövetkezendő éveit, évtizedeit a klímatudatosság jegyében.**

A Tolna Megyei Önkormányzat KEHOP-1.2.0-15-2016-00009 azonosítószámú, „Klímavédelem és fenntarthatóság - klímastratégia kidolgozása és éghajlatváltozási platform létrehozása és működtetése - Tolna megyében” című pályázatára 30 millió forint vissza nem térítendő európai uniós támogatást nyert. A program fő feladatai a Tolna Megyei Klímastratégia kidolgozása, az önkormányzati vezetők klímaadaptációs, klímaváltozás megelőzési ismereteinek bővítése és a Tolna megyei lakosság klímatudatosságának elősegítése. Hosszú távú cél a klímaadaptációs és klímaváltozást megelőző szempontok érvényesítése a megyei szintű fejlesztések és a települési szintű várostervezés során. A projekt keretében 2017-ben több mint 30 rendezvény kerül lebonyolításra a klímaváltozással és a készülő megyei klímastratégiával kapcsolatban.

**2017. szeptember 21-én** a Tolna megyei Önkormányzat, Tamási Város Önkormányzata és a Dipol Csoport szervezésében került megrendezésre a megyei klímastratégia kialakítását megvalósító **KEHOP-1.2.0-15-2016-00009 projekt tizenkettedik rendezvénye a Nagymányoki Közművelődési Központ Nagytermében.**

A **városi klímakonferencia megnyitóján** **Karl Béla polgármester** elmondta, hogy *„Nagymányok természetföldrajzi szempontból kedvező adaptációs képességgel rendelkezik. A Mecsek közelsége, jelentős biológiai aktivitású, regionális szempontból jelentős kompenzációs területek (erdőségek) jelenléte, az Izmény-Györei-vízfolyás és arra felfűzött tórendszer, továbbá a Völgységi patak jelenléte mind fontos helyi értékek. A zöldfelületek mennyisége jó alapot biztosíthat a település klímaadaptációs törekvéseihez. A lakosság kedvezőtlenül alakuló korösszetétele, az Önkormányzat kedvezőtlen külső finanszírozási helyzete, továbbá a lakosság anyagi tehetőssége azonban gátjai lehetnek a fejlesztéseknek. A települési szereplők tudatosságának és szaktudása fejlesztése szintén fontos jövőbeli feladat – zárta gondolatait a város vezetője.*

A **rendezvény szakértő előadói, Kovács Szilvia társadalomkutató és dr. Bóna Csaba településmarketing szaktanácsadó** előadásaikban elmondták, hogy *„számos eddigi kutatás rávilágított arra, hogy Magyarország éghajlati sérülékenysége tekintetében a különösen sérülékeny térségek közé tartozik: a klímamodellek középtávú előrejelzései szerint hazánkban a hőmérséklet további emelkedése várható, melynek mértéke 2050-re eléri az 1°C-ot, az évszázad végére pedig a nyári hónapokban a 4 °C-ot is meghaladhatja.
Tolna megye – kedvező talajadottságainak, illetve mezőgazdasági jellegéből fakadóan – hazai szinten is különösen sérülékeny területnek számít: a szélsőséges időjárási események a térséget határozottan érintik; különösen a villámárvizek, a hőhullámos napok gyakorisága növekszik folyamatosan, továbbá kedvezőtlen a társadalom struktúrájának átalakulása is (fogyó, elöregedő és romló egészségi állapotú népesség). A klímaváltozás a társadalomra és a gazdaságra a természeti tényezőkön keresztül hat, és mivel Tolna megye erősen agrárorientált régió, ezért a klímaváltozás hatásai a mezőgazdaság, az erdőgazdaság, a turizmus vagy éppen a víziközmű-szolgáltatás terén a legerősebbek. A természethez kötődő ágazatok hangsúlyozása azért is indokolt, mert hazánkat általánosságban és Tolna megye kitettségét ilyen szempontból még fokozottabban érintik a globális klímaváltozás negatív folyamatai. Az éves hőmérsékleti maximumokban megfigyelhető emelkedés, az egyre gyakoribb hőhullámok, valamint a szélsőséges, sokszor jelentős jégkárral járó csapadék események és az ezekhez kapcsolódó belvíz és árvíz mind átlagon felül terheli a térség társadalmi, környezeti és gazdasági potenciálját. Ilyen körülmények között a megyei szintű tervezés kitüntetett feladata a hatásmérséklés, és az adaptáció területi szinten történő elősegítése. A hatásmérséklés alapja a társadalom, valamint a gazdasági és területi szereplők felkészültsége és tudásbázisa, amely jelentősen csökkentheti a m*egye *éghajlatváltozással szembeni sérülékenységét*.

A megyei klímastratégia kialakításával lehetőség nyílik azon kérdések, feladatok, döntések meghatározására, amelyek megkönnyítik a megyei vezetők és a településeket irányítók munkáját. Ezért kiemelten fontos a megye települési vezetőinek, önkormányzati és intézményi képviselőinek, a civil szervezeteknek és a lakosság véleményének összegyűjtése és ezek beépítése a stratégiába. A kétórás konferencián ismertetésre kerültek a kidolgozott, de még nem véglegesített megyei klímastratégia tervezetének főbb pontjai, különös tekintettel a településspecifikus hatásokra és intézkedésekre, cselekvési alternatívákra. A résztvevők megismerkedhettek az eddigi eredményekkel, a stratégia célokkal és intézkedésekkel, valamint a kommunikáció és a társadalmasítás lehetőségeivel és eszközeivel. A program keretében lehetőség nyílt a vélemények és javaslatok megvitatására, valamint a felmerülő kérdésekre kaptak szakértői válaszokat a résztvevők. A rendezvénnyel elérni kívánt elsődleges hatás, hogy nemcsak a településvezetők, hanem a helyben élők számára is tudományos szintű információk kerüljenek bemutatásra a klímaváltozás Tolna megyét, valamint saját településüket érintő hatásairól.

Jelen projekt keretében 2017 szeptemberében elkészül a Tolna Megyei Klímastratégia társadalmasítási egyeztetési változata. A városi szintű konferenciák és járási szintű workshopok, valamint a lakossági szemléletformálási akciók keretében a klímavédelem témakörét érintően 2050 fő Tolna megyei lakos kerül közvetlenül bevonásra, miáltal jelentős mértékben nőhet a megyei lakosság klímaérzékenysége és javulhat a megyei lakosság körében a klímatudatosság.

További információk a Tolna Megyei Önkormányzat [www.tolnamegye.hu](http://www.tolnamegye.hu) oldalán.